In: Ethnographia LXXXV. (1974) 2–3., 366–373. p. Budapest

A kalocsai búcsúsok egy laikus szokásáról


A kalocsai búcsúsok egy laikus szokásáról(
A kalocsai szállások katolikus népe mindig buzgó látogatója volt a környékbeli búcsújáróhelyeknek. Évente népes csoportok indultak el Hajósra, Vodicára, Ferencszállásra és a sükösdi Szent Anna kápolnához. Legtöbben azonban Andocsra mentek, ebbe a Kalocsától igen távol eső Somogy megyei kis faluba. Volt esztendő, amikor Kalocsáról és szállásairól négyszázan is útra keltek pünkösd előtt, hogy három napi fárasztó gyaloglás után szép dallamú ájtatos énekükkel és saját költésű imáikkal köszönthessék az andocsi Máriát.

A távoli kegyhely nagy kalocsai tisztelete egy széles körben ismert történeti mondával magyarázható. Eszerint az andocsi Mária-szobor Kalocsáról került mai helyére, mégpedig úgy, hogy angyalok vitték el kápolnástól együtt a gyalázkodó törökök elől.
 A monda nemcsak Kalocsán ismert, hanem Andocson is, és az évente idelátogató sokezer zarándok elterjesztette Dunántúl-szerte. Kalocsán és környékén több változatát is mesélik. Legtöbbször más történetek csodás elemei is belekerülnek. Így sokszor igen hosszúra nyúlik. Van olyan változata, amelyben a szobor csodás útját egészen Szent Józsefig vezeti vissza a népi történetalkotó képzelet.

A kalocsaiak egv kicsit mindig a magukénak érezték az andocsi Máriát.
 A kegyhelyen-tartózkodásuk alatt ájtatosságban és vallásos buzgóságban igyekezték felülmúlni a más vidékről érkezett búcsúsokat. Így például, beköszöntésük e1őtt a templombejárat melletti szenteltvíztartótól az oltárig térden csúszva tették meg az utat. Távozáskor, a szobortól való méltó búcsúzásként, hátrálva jöttek a templomajtóig. Megérkezésük után hímzett kalocsai ruhába öltöztették a kegyszobrot.

Az összesereglett nép tudta, számon tartotta és méltányolta a kalocsaiak különleges „jogállását”. A búcsúnap reggelén tartott „kalocsai mise” az egyik leglátogatottabb eseménye volt az ünnepnek. A délelőtti nagy körmenetben a kalocsai „köröszt” mindig azon a helyen haladt, amit az adott időpontban a legelőkelőbbnek tartott a helyi búcsúszervező gyakorlatot is számbavevő közfelfogás.

Az andocsiak az emlékezettel elérhető időben mindig a különlegesen fontos vendégnek kijáró tisztelettel fogadták és vették körül a „Sárköz fővárosából”
 érkezetteket. A kalocsai adatközlők szerint az andocsi templomszentély, vagyis a mondában szereplő, kalocsainak tartott, alap nélküli kápolna tornyának kis harangját az ún. kalocsai harangot csak akkor húzták meg, amikor a kalocsai processzió közeledett a templomhoz. Az oltár előtt megálló, beköszöntő kalocsaiakat ma is üdvözlő beszéddel fogadja az andocsi pap. Régebben a ferences barátok vezetésével a falu határáig is kivonult az andocsi nép egy része, hogy üdvözölje a Mária tiszteletére érkező kalocsaiakat.

A kalocsai búcsúsok andocsi ájtatos cselekedet-sorozatának néprajzi szempontból talán legfigyelemreméltóbb eseménye a templomkerti keresztelkedés, amit a kalocsai énekes asszonyok következetesen bérmálás néven emlegetnek. A kegytemplom mögötti völgyben jóvizű forrás fakad. Fölötte újabb, „Mária képet” magába foglaló téglaoszlop áll. A forrás tulajdonképpen nem „szentkút”, mivel az andocsi csodás gyógyulások történetei nem vízhez, hanem a legendás sorsúnak tartott Mária-szoborhoz kötődnek.
 A sok búcsújáróhelyen megforduló ájtatos hívek azonban a „Szentkutak” vizének jó tulajdonságaival felruházták az andocsi templomkert forrásának vizét is. A kalocsaiak például üvegben vittek haza a vízből, és otthon szétosztogatták beteg ismerőseik között. Rendszerint meg is mosakodtak a forrásnál, mert úgy vélték, hogy e mosakodás használ szembetegségüknek.
 Valószínűleg „szentkutas” kegyhelyekről került át Andocsra az először idelátogató búcsúsok keresztelkedésének szokása is.

A kegyhelyeken végzett népi keresztelést többször is említik az elmúlt évtizedek néprajzi irodalmában. Tudjuk, hogy az első búcsús tápaiak Szentkúton (Ferencszálláson) és Radnán egyaránt megkeresztelkedtek. Kiválasztott keresztapjuk vagy keresztanyjuk öntötte fejükre a szentkút vizét.
 Ugyancsak a választott keresztszülők keresztelték meg az először Radnára zarándokló szegedieket is.
 Szentkúton és Radnán kívül Mátraverebélyről, Búcsúszentlászlóról és Csatkáról jelezte Bálint Sándor a búcsúsok keresztelkedésének szokását.
 A vasvári „mosdatás” részletes leírásából kiderül, hogy itt is a felkért keresztanya végezte el a keresztelést. Vízbe mártott kezével keresztet rajzolt az őt kiválasztó gyermek arcára, majd megcsókolta „szentkúti keresztlányát”.
 Valószínűleg hasonlóképpen történt a kapuvári első búcsúsok máriacelli „felkeresztelése” is.

A szakirodalmi említésekből úgy látszik, hogy a búcsúsok keresztelkedése széles körben elterjedt szokás volt kegyhelyeinken. Általában jellemző, hogy az első búcsúsok egyénileg keresztelkedtek meg a „szentkútnál”. A szertartást választott keresztszülőjük végezte el, akitől ajándékot is kaptak, és akit ettől kezdve „keresztapámnak” vagy „keresztanyámnak” szólítottak. A búcsúkeresztanyaság életre szóló műrokonsági kapcsolatot jelentett.

Ettől az általános képtől némiképp eltér a kalocsai búcsúsok andocsi keresztelkedési szokása. Rendhagyó már a szokás elnevezése is. Bérmálásnak hívják, pedig egyszerű vízzel való meghintés. A legnagyobb különbséget azonban az jelenti, hogy a kalocsaiak nem egyénileg „bérmálkoznak” a forrásnál, hanem egy közös szertartás keretében. Itt nem a keresztszülő bérmálja meg az őt választó első búcsúst, hanem a búcsúvezető.

Néprajzi gyűjtések alakalmával a megkérdezett kalocsai énekes asszonyok váltig bizonygatják, hogy Andocson csak a kalocsai búcsúsok „bérmálkoztak”, a más helyekről érkezettek nem. Úgy vélik, hogy ez a jámbor cselekedet is a kalocsaiak andocsi „különleges helyzetének” egyik megnyilvánulása volt. Ezt a nézetet úgy módosíthatjuk, hogy a kalocsaiakéhoz hasonló szertartással valószínűleg nem keresztelkedtek más helységbeliek, viszont az országszerte elterjedt formában igen. Az Andocsra érkező Somogy és Tolna megyeiek úgy keresztelkedtek meg a forrásnál, mint a radnai, csatkai vagy a vasvári búcsúsok. Keresztanyát vagy keresztapát választottak, aki a forrás vizének felhasználásával elvégezte a szertartást.
 Ezzel szemben a kalocsaiak kialakították a maguk bérmálásnak nevezett keresztelkedő szokását, amelyet csak Andocson végeztek, és amelyet feltehetőleg valóban csak ők gyakoroltak.

Az andocsi „bérmálás” jellegzetes népi ájtatos cselekedet volt. Az egyház elhatárolta magát a hívek e paraliturgikus vallásos megnyilvánulásától. Bár akadt pap, aki hívei kedvéért beállt a bérmálandók sorába, a katolikus egyház hivatásos szolgáinak többsége távolról nézte és megmosolyogta a buzgó búcsúsasszonyok e jámbor „bérmálkozó” szokását. Egyes papok egyenesen babonás cselekedetnek tartották az egyébként evangéliumi ihletésű népi szertartást, és nem nézték jó szemmel gyakorlását.

A Kalocsáról Andocs felé haladó búcsúscsoportban már útközben számba vették, kik azok, akik először vesznek részt a hosszú zarándoklaton. „Megbérmálásukra” a búcsú előtti nap délutánján került sor az andocsi templomkert forrásánál. Útközben vagy közvetlenül a szertartás előtt, a „bérmálkozni” akarók keresztapát, illetve keresztanyát választottak maguknak. A férfiak általában férfit, a nők pedig nőt kértek fel a keresztszülői tisztségre. Keresztapa vagy keresztanya csak olyan személy lehetett, aki már járt Andocson, és annak idején „megbérmálták”. Az életkornak nem volt szerepe a választásnál, különösen akkor, ha ez alkalomszerűen, rögtönzötten történt. Előfordult, hogy öreg ember kisfiút kért meg a keresztapai feladat ellátására, mivel más alkalmas személyt nem talált. Később sok visszás eset származhatott az ilyen választásból, hiszen nagyon feltűnő volt, ha a kalocsai piacon egy 60 év körüli asszony harsányan odakiabált egy 20 éves menyecskének, mondván: „Hogy van körösztanyám?”
A „bérmálkozni” akarók félkörben sorba álltak a forrás fölötti „Mária kép” előtt. Mögöttük állt vállukra téve jobb kezét a kiválasztott keresztanya vagy keresztapa.
 Ezek mögött, a félkörön kívül helyezkedett el a többi búcsús. A bérmálkozókkal szemben, a forrás mellett állt a búcsúvezető asszony, aki az egész szertartást irányította és végezte. A búcsúsok szokásos ismétlő éneklésével felhangzott az ún. kúti ének, amelyből a „bérmálás” megkezdéséig két versszakot énekeltek el. Amikor a „Szamariai asszony vizet merít” kezdetű versszakhoz értek, a búcsúvezető asszony abbahagyta az éneklést, csak a hívek mondták tovább folyamatosan a sorokat. Miként a szamariai asszony egykor Jákob kútjából,
 a búcsúvezető az andocsi forrás vizéből merített, majd sorban haladva megkezdte a félkörben állók „bérmálását”. A kalocsaiak régi előénekese, az 1880-as évek közepén született néhai András Borbála szerint a búcsúvezető kézzel „bérmált”.
 Jobb kezét minden személynél belemártotta a bal kezében tartott pohárba, majd kereszt alakban megszentelte a „bérmálkozó” arcát. Minden megszentelendő búcsújáró előtt elmondta: „Áldjon meg téged a teljes Szentháromság: az Atya a Fiú és a Szentlélek.” Amikor végigért a soron, mindannyiukra kérte az áldást: „Áldja meg mindnyájunkat a teljes Szentháromság: az Atya, a Fiú és a Szentlélek.” A későbbi kalocsai előénekes, az 1900-ban született Pirisi Julis népművész közlése szerint előfordult, hogy a búcsúvezető zöldággal hintette a vizet. A „bérmálás” közben mondott szöveg is lehetett egyszerűbb, pl. csak a mindenkori keresztvetés szövege: „Atyának, Fiúnak és a Szentlélek Istennek nevében.”
 Amikor a búcsúvezető befejezte az utolsó személy bérmálását is, újra átvette az éneklés vezetését. Általában akkor került erre sor, amikor a háttérben álló asszonyok a „Jézus Krisztus drága szent keresztje” kezdetű versszakig jutottak. Ettől kezdve előénekléssel mondták végig az éneket.

Az ének befejezése után a „bérmálkozó” és keresztszülője megcsókolták egymást. A szertartásnak ezzel vége lett, és a búcsúsok az árusok sátrai felé vették útjukat. A keresztanya vagy a keresztapa ajándékot vett „körösztgyerekének”, aki a kapott tárgyat sokszor élete végéig megőrizte. Legtöbbször falra akasztható szentképet, keresztet vagy rózsafüzért ajándékoztak. Az utóbbi években elvesztette régi jelentőségét az ajándékozás. Sokan csak elfogyasztandó és nem maradandó dolgokat vettek, mint pl. nyalókát, mézesbábot, fagylaltot stb. Az is előfordult, hogy valaki sört fizetett a keresztfiának.

Az andocsi „bérmáláskor” életre szóló, számontartott rokoni kapcsolat jött létre a választott keresztszőlő és keresztfia között. Az andocsi keresztszülőt „körösztanyámnak” illetve „körösztapámnak” szólították. Ha beszéltek róla, megkülönböztetésül „andocsi körösztanyámnak” illetve „andocsi körösztapámnak” emlegették. Előfordult, hogy a „megbérmált” gyerek szüleivel is rokoni kapcsolatot alakított ki a keresztanya. Ilyenkor keresztlányának anyját „komaasszonynak” szólította. A kölcsönös üdvözlésen kívül sokan komolyabb jelét is adták az új rokonság vállalásának. Ha a két család közül az egyik városi volt, a másik pedig szállási, többször előfordult, hogy torkosbúcsúba is eljártak egymáshoz.

Az andocsi bérmáláskor énekelt „kúti ének” több változatát sikerült felgyűjteni az elmúlt években. A kalocsai énekes asszonyok többször elmondták, hogy emlékezetük szerint az ének népi költésű. Egyik kéziratos énekeskönyvből került a másikba. Szövege közben csiszolódott, változott. „Aszonyok szerkesztöték, tötek is hozá, meg hatak is e belüle” – vélekedtek. E kis közlemény írása közben váratlanul előkerült egy 4 oldalas, összehajtható, XIX. századi éneklap, amelyen a „kúti ének” szövegét nyomtatták ki „Legújabb ének”, illetve „Szent János éneke” címmel. A nyomtatott szövegnél általában rövidebbek az énekelt változatok. Jellemző még, hogy az eredeti szöveg versezetének zökkenőit a népi éneklő gyakorlat új szavak, esetleg új sorok beiktatásával kijavította. A ponyva címlapjának tanúsága szerint a „Legújabb éneket” „Nyomtatja és kiadja Ifjú Egyed János Kalocsán”.

Egyed János kalocsai búcsújáró énekes koldus
 a XIX. század második felében élt és működött. Életútja ma már nehezen deríthető fel. Annyi bizonyos, hogy 1847. február 18-án született Kalocsán.
 Halálának időpontja és helye azonban ismeretlen. Tisztes iparoscsaládból származott. Apja, Egyed János, takácsmester volt, és a kalocsai Belvárosi Plébánia anyakönyvei szerint 1889. április 20-án halt meg.
 Mivel a XIX. század második felében csak e két Egyed János élt Kalocsán, már az anyakönyvi adatokból is kikövetkeztethettük, hogy ki írhatta a „kúti éneket”. Szerencsére még beszélhettünk az egykori énekes koldus testvérének egyik unokájával, aki megerősítette feltevésünket.
 Elmondta, hogy 1914-ben elhunyt nagyapja sokat mesélt János nevű testvéréről, aki megszállottságig vallásos volt, sohasem dolgozott, adakozásból élt, barna csuhában és szíjas bocskorban járt, minden búcsúba elment, még Olaszországba is elzarándokolt, Andocson pedig nagyon sokszor megfordult. Ő volt tehát az az Egyed János, aki kiadta a kérdéses éneket, mégpedig valószínűleg az 1870-es, 1880-as években. Mindenképpen apja halála előtt került sor az ének kinyomtatására, hiszen neve előtt megkülönböztetésül még szükségesnek tartotta használni az ifjú jelzőt.

Alábbiakban Egyed János énekének ponyvaként árult nyomtatott szövegét
 adjuk közre, azzal a dallammal,
 amellyel Pirisi Julis előénekes énekelte 1969-ben:
Szent János éneke

Szent Jánosnak szép kegyes áldása,

Szálljon mostan édes mindnyájunkra,

Amint egykor Úr Jézusé az apostolokra,

Úgy szálljon most szent Jánosé édes mindnyájunkra.

Szent Jánost Jézus nagyon szerette,

Két karját a vállaira tette,

A jordán tiszta vizében megis keresztelte.

Az utolsó végvacsorát ő vele szerzette.
Szamariai asszony vizet merít,

Az Ur Jézus ő tőle vizet kért,

Nem adott az Ur Jézusnak asszony a vizéből

Az Ur Jézus adott neki ő üdvösségéből.

Asszony mondja kutnál a Jézusnak,

Távozz tőlem, holott te zsidó vagy,

Szamariabeli vagyok veled nem beszélek,

Távozz tőlem, mert zsidó vagy nem kapsz tőlem vizet.

Jézus mondja kutnál az asszonynak,

Ha te tudnád, ki kér vizet adnál,

Kiért kapnál olyan vizet, ha te abból innál,

Soha, soha mig csak élnél, meg nem szomjaznál.

Asszony gyorsan befut a városba,

Az edényét a kutnál ott hagyta,

Addig Jézus azt fölnevén, aztat megkostolta

És az asszonynak bűneit Jézus megbocsájtja.

Azért mi is jártunkba, keltünkbe,

Adjunk vizet szomjasnak szívesen,

Mert nem tudjuk, hogyha ember nem-e Isten fia,

Hogyha asszony, nem-e maga a szép szüz Mária?

Jézus Krisztus drága szent keresztje.

Legyen ezen háznak a teteje,

Es a három nagy vasszege az ajtó kilincse,

Hogy a sátánkigyó képe meg ne kisérthesse.

Jézus Krisztus töviskoronája

Legyen ezen háznak ajtó zárja,

És a négy evangélista álljon négy sarkára,

Az őrzője ezen háznak a szép szűz Mária.

Áldd meg Jézus e háznak családját,
Gazdájával együtt gazdasszonyát,

S mig élnek, hogy éljenek erő egészségben.

Holtuk után eljussanak örök üdvösségbe.

Drágalátos kegyelem asszonya,

Hozzád futunk Jézusnak dajkája,

Most és halálunk óráján végy szent oltalmadba,

Hogy általad bejuthassunk örök boldogságba. Amen.

Az ének négy világosan elkülöníthető részre tagolható. Az első rész két versszakot foglal magába, amelyek Keresztelő Szent János tevékenységét idézik fel. Az evangéliumok e jeles alakjának említése érthető a búcsúsok paraliturgikus jámbor keresztelkedésének énekében, hiszen Keresztelő Szent János maga mondta annak idején: „Én a bűnbánat jeléül csak vízzel keresztellek titeket. De az, aki utánam jön, hatalmasabb nálam. Ő Szentlélekkel és tűzzel fog megkeresztelni titeket.”
 Tehát a saját keresztelését alacsonyabb rendűnek tartotta Krisztus leendő keresztelésénél. Tudta, hogy az ő vízbemerítése csak lelki tisztulást szolgáló, „töredelmet jelképező és bűnbánatra indító szertartás, Krisztus keresztsége viszont a bűn eltörlése és a Szentlélek kiárasztása a hívő lélekben”.
 Valószínűleg e két keresztség közti értékkülönbség ismerete serkentette a „kúti ének” szerzőjét Keresztelő Szent János tevékenységének fölidézésére, illetve e tevékenység lehetett talán az összes magyarországi búcsús-keresztelkedések evangéliumi példája. Más kérdés, hogy a „kúti ének” szerzője valószínűleg csak szóbeli igehirdetésekből vagy folklorizált formában ismerte a bibliai történeteket. Ezzel magyarázható, hogy a történelem két legnevezetesebb Szent Jánosát: Keresztelő Szent Jánost és János apostolt alaposan összekeverte. A szövegből úgy tűnik, mintha a két különböző személyt egynek tartotta volna. A bevezető két versszakban tulajdonképpen Keresztelő Szent Jánosról írt, de az elmondottakból több helyen János apostolra ismerünk.
 Tájékozatlanságát méginkább mutatja, hogy a ponyva címlapjára Nepomuki Szent János képét nyomatta, mintha e cseh szentet is azonosnak tartaná a szövegben említett evangéliumi Jánosokka1.

Az ének második részének öt versszaka a szamariai asszony evangéliumi történetét foglalja magába.
 E történet feldolgozásán is látszanak a szerző biblia-ismeretének fogyatékosságai. A szamariai asszony története nagyon alkalmas volt arra, hogy egy laikus népi keresztelkedés énekében szerepeljen. A benne említett „élővíz” ugyanis a „lélek szomját kielégítő krisztusi kegyelem jelképe, egyben a keresztségre való utalás”.
 Ezért is olvastatta az egyház ezt az evangéliumi szakaszt nagybőjti miséken, vagyis az évnek abban a részében, amely a keresztségre való előkészület időszaka.

A „kúti ének” második részét lezáró tanulságlevonás után három olyan versszak következik, amelynek semmi köze sincs a szentkúti keresztelkedéshez. Ez a három versszak betétszerű köszöntő, amely valószínűleg a kalocsai búcsús énektől függetlenül önálló koldus köszöntőként is
 használatos volt. Annak ellenére, hogy a köszöntő meg van tűzdelve a vallásos népénekek több közhelyével, a „kúti ének” legnépibb hangvételű részének tekinthető.

Az ének utolsó versszaka az előző részektől független, Máriához szóló fohász, a búcsúsénekek jelentős csoportjának zárósoraira jellemző gondolatokkal.

Végül is azt sajnos nem tudjuk, hogy az előbbiekben tárgyalt éneket Egyed János maga írta-e, vagy csak „összeszerkesztette” más énekek töredékeiből. Valószínűleg az énekalkotás két módjának kombinációját alkalmazta. A kinyomtatott „Legújabb ének”-nek azonban nagy hatása volt az utóbbi száz évben. Ezrek tanulták meg, a szóbeli terjedés útján variánsai jöttek létre, amelyek közül valamelyiket minden andocsi „bérmáláskor” elénekelték a kalocsai búcsúsok.

